


Læringsmiljøutvalgets (LMU) årsplan 2026
Arbeidet med utdanning og læringsmiljø ved UiO
Hensikten med årsplanen er å 1) gi en oversikt over ansvars- og arbeidsområdene til LMU, 2) skape en struktur for arbeidet i LMU gjennom året, samt 3) danne grunnlag for oppfølging av igangsatte og stimulere til eventuelt nye tiltak på LMUs ansvarsområder. Årsplanen skal fremme systematikk i læringsmiljøarbeidet slik at man også sikrer kontinuitet og langsiktighet. 
LMUs arbeid skal ta utgangspunkt i både kvalitative og kvantitative data, og bidra til å sikre et kunnskapsbasert grunnlag for arbeidet med læringsmiljø. 
Læringsmiljøet er omtalt i universitets- og høyskoleloven. UiO skal i hht §10-1 «sørge for at læringsmiljøet på institusjonen er forsvarlig ut fra en samlet vurdering av hensynet til studentenes helse, sikkerhet og velferd.» 
Læringsmiljøet defineres videre som «de forholdene som virker inn på studentenes muligheter til å tilegne seg kunnskap, og som er av betydning for studentenes fysiske og psykososiale helse. I læringsmiljøet inngår fysiske, digitale, organisatoriske, pedagogiske og psykososiale forhold.» 
Institusjonens arbeid med læringsmiljøet skal dokumenteres og inngå i kvalitetssystemet for utdanningsvirksomheten. Institusjonen skal videre samarbeide med studentsamskipnaden om å legge til rette for et godt læringsmiljø og god studentvelferd. 
Universitets- og høyskoleloven angir i § 10-10 at universiteter og høyskoler skal ha minst ett læringsmiljøutvalg. Læringsmiljøutvalget skal bidra til at § 10-1 følges, og sikre at studentene kan medvirke i prosessene som gjelder læringsmiljøet. Studentene og institusjonen skal ha like mange representanter i læringsmiljøutvalget. Utvalget skal velge leder hvert år. Lederen skal annethvert år velges fra institusjonens representanter og annethvert år fra studentenes representanter. 
Ved UiO har LMU 4 studentrepresentanter og 4 representanter fra institusjonen: viserektor for utdanning, studiedirektør, eiendomsdirektør og en studiedekan. I tillegg har LMU flere faste observatører. Per november 2025 er det: Studentsamskipnaden i Oslo (SiO), Enhet for helse miljø og sikkerhet (HMS), Universitetsbiblioteket (UB), LINK – Senter for læring og utdanning, Tilretteleggingsrådgiver i Avdeling for studieadministrasjon (SADM), Leder av Det Norske Studentersamfund (DNS), Studentombudet og Koordinator for Kjellerpubnettverket. LMU gir råd til universitetsledelsen i spørsmål som gjelder læringsmiljø ved UiO. 
For å sikre at relevante tema løftes i LMU, samt at LMUs arbeid er kjent, har Studentparlamentets arbeidsutvalg ansvar for å spre informasjon fra LMU til studenttillitsvalgte via blant annet Studentparlamentet og Studentutvalgene. Avdeling for studieadministrasjon har ansvar for å spre informasjon fra LMU til fakultetene via blant annet Utdanningskomiteen og studieledernettverket. 



Andre organer som behandler læringsmiljøspørsmål ved UiO: 
Utdanningskomiteen
Utdanningskomiteen er et rådgivende organ som diskuterer utdanningsstrategiske spørsmål og driver erfaringsutveksling mellom UiOs faglige ledelse, fakultetenes faglige ledelse og studentene. Utdanningskomiteens arbeidsområde omfatter all utdanning på bachelor- og masternivå og innenfor livslang læring. Utdanningskomiteen har et særlig ansvar for helheten i UiOs arbeid med utdanningskvalitet. Utdanningskomiteen ledes av viserektor for utdanning, har en representant fra hvert fakultet (studiedekan), LINK, UB og tre studentrepresentanter. 
Koordineringsgruppe for likestilling, inkludering og mangfold
Koordineringsgruppen ledes av prorektor og har en rådgivende funksjon ovenfor UiOs ledelse i utviklingen av UiOs politikk for likestilling, inkludering og mangfold, anbefale tiltak og strategiske satsningsområder for å oppnå ambisjonene. Koordineringsgruppens arbeid omfatter både ansatte og studenter. 

Studentene er representert i alle organer som behandler læringsmiljøspørsmål. UiOs «retningslinjer for studentmedvirkning» ligger til grunn for arbeidet med utdanningsutvikling og studentenes læringsmiljø. 
Gitt arbeidsdelingen mellom Utdanningskomiteen og LMU er planen for LMUs arbeid i hovedsak knyttet til de dimensjoner av læringsmiljøet som gjelder sosialt miljø, inkludering og integrering – herunder utviklingen av de fysiske rammebetingelsene for læringsmiljø (bygninger, campus, utearealer). 

LMUs årsplan 2026
Fysisk læringsmiljø 
For at studentene skal trives på campus og ønske å tilbringe tid her, er det viktig at arealene hvor studentene oppholder seg legger til rette for trivsel, læring og gode uformelle møteplasser. 
LMU vil i 2026 sette følgende saker på agendaen, for å undersøke status på området og gi universitetsledelsen eventuelle råd om videre arbeid: 
· Revidert masterplan for UiOs eiendommer. Sikre at studentarealer prioriteres i revidert plan.  
· Utforming av det fysiske læringsmiljøet ved UiOs campuser for å fremme interaksjon og læring, trivsel og fellesskap. Erfaringer fra ulike parter knyttet til studentarealer, hvilke arealer som er viktige, tilrettelegging av arealer for mer aktivitet, ivaretakelse av framtidige studentmasser, og hva som er gode undervisningsrom. 
· Fysisk universell utforming av bygg og arealer
· Samarbeid mellom UiO, studentorganisasjonene og SiO for utvikling av SiOs mat og drikketilbud ved UiOs campuser. 
Inkluderende læringsmiljø
UiO skal ifølge Strategi 2030 arbeide systematisk for å skape et trygt og godt arbeids- og læringsmiljø, større mangfold og en inkluderende kultur for studenter og ansatte. 
LMU vil i 2026 sette følgende saker på agendaen, for å undersøke status på området og gi universitetsledelsen eventuelle råd om videre arbeid: 

· Individuell tilrettelegging for studenter med funksjonsnedsettelser og særskilte behov, herunder likebehandling på tvers, tilgjengelig informasjon til studentene, og god og effektiv saksbehandling. 
· Universell utforming av IKT, med særlig vekt på hvordan dette kan gi et mer inkluderende læringsmiljø som reduserer behovet for individuell tilrettelegging. 
· Oppfølging av tiltaksplan for likestilling, inkludering og mangfold. Tiltak overfor særskilte grupper av studenter og hvilken effekt disse har. 
· Mottak og oppfølging av førsteårsstudenter, med vekt på inkludering i studiemiljøet og mestring av overgangen fra videregående opplæring. 
· Trakassering og diskriminering i læringsmiljøet

UiOs og SiOs ansvar for et helhetlig læringsmiljø
Det uformelle læringsmiljøet knyttet til foreninger og studentfrivillighet utgjør en svært viktig del av læringsmiljøet. UiO skal i hht Lov om studentsamskipnader §5 samarbeide med SiO om å «legge forholdene til rette for et godt studiemiljø og arbeide for å bedre det helhetlige læringsmiljø ved utdanningsinstitusjonen.» UiOs samarbeid med SiO er regulert i fristasjonsavtalen, med en egen samarbeidsavtale om SiO foreningers ansvar. Formålet med avtalen er å legge forholdene til rette for et rikt studentforeningsmiljø ved UiO. Et godt og tett samarbeid mellom UiO, studentene og SiO er viktig for at studentene skal lykkes med å utvikle og drive et variert frivillig tilbud.
LMU vil i 2026 sette følgende saker på agendaen, for å undersøke status på området og gi universitetsledelsen eventuelle råd om videre arbeid: 
· Samarbeid mellom UiO, studentene og SiO om saker som gjelder læringsmiljø, og om utviklingen av hele bredden i SiOs velferdstilbud til UiOs studenter.  
· Foreningsaktivitet og samarbeid mellom UiO, studentforeningene og SiO for å tilrettelegge for dette. 
· Informasjon om studentdrevne aktiviteter. Samarbeid mellom UiO, studentene og SiO for å sikre god og effektiv informasjon. 




